El Ple Municipal mostra el seu suport a l'illa de La Palma
29 d’octubre 2021

![Foto Dario Moreno Ple](/media/eaklu55r/72-c1-mini-dario-moreno-pleno-octubre-2021.jpg?width=850&height=566.9886363636364)

El Ple de l'Ajuntament de Sagunt ha aprovat una moció que recollia una declaració de la Junta de Govern de la Federació Espanyola de Municipis i Províncies (FEMP) i la Federació Valenciana de Municipis i Províncies (FVMP) en suport a la Palma a causa de l'erupció del volcà de Cumbre Vieja. La sessió plenària d’ahir, 28 d’octubre, aprovà esta moció amb els vots a favor de PSOE, Compromís, IP, PP, EU i Ciutadans, i amb l'abstenció de Vox. En principi, este assumpte estava previst aprovar-lo com una declaració institucional, però l'abstenció de Vox no ho va fer possible i es va presentar com a moció de la resta de grups polítics. La moció fou defensada per l’alcalde, Darío Moreno, en representació de tots els grups que li donaven suport.

Amb esta aprovació, l'Ajuntament de Sagunt ha manifestat la predisposició i el suport necessari a quantes actuacions de coordinació puguen afavorir la implementació del Pla Especial per a la Reconstrucció de la Palma anunciat pel Govern.

En este sentit, ha traslladat el seu suport a les persones evacuades de les seues llars i, especialment, **«el nostre afecte»** als qui han perdut els seus habitatges, els seus cultius o qualsevol altre bé davall la lava. També ha agraït el **«treball incansable»** que estan desenvolupant els equips d'emergència, cossos i forces de seguretat de l'Estat, organitzacions no governamentals, exèrcit, policies locals, professionals del sector sanitari, mitjans de comunicació i **«tants col·lectius que amb la seua tasca sobre el terreny contribueixen a reduir les conseqüències d'este fenomen de la natura»**.

A més a més, des de la Corporació Municipal han oferit ajuda i col·laboració als ajuntaments dels municipis més directament afectats, Llanos de Aridane i El Paso, institucions que estan demostrant, juntament amb el Cabildo Insular de la Palma, **«la importància de les administracions més pròximes en moments enormement difícils»**.

Tal com recull el text argumentatiu de la moció, les alcaldesses i alcaldes dels municipis afectats, el Cabildo Insular, el Govern de Canàries i el Govern d'Espanya van activar tots els mecanismes d'emergència per a protegir la seguretat dels veïns i veïnes de La Palma, en primer lloc i per a, a continuació, **«posar-se al seu costat, més a prop si cap, per a atendre, ajudar, acompanyar, intentar minimitzar el mal i el dolor. Una demostració, una més, de l'esperit i l'essència de l'acció local: actuar en la proximitat amb rapidesa i eficàcia. I fer-ho, a més a més, en perfecta coordinació; en un exercici, un més, de cogovernança; la cogovernança àgil, en la proximitat, des de la proximitat»**.

Així mateix, la moció aprovada apunta que **«des del primer minut vam traslladar tota la nostra solidaritat, tot el nostre afecte i estima, el nostre ànim, ajuda i desvetllament a tots els veïns i veïnes, a tots els municipis, al Cabildo, a tots els càrrecs electes locals afectats. Hui tornem a fer-ho solemne i institucionalment des de l'Ajuntament de Sagunt. I reiterem i anunciem que, igual que hem estat i estem, continuarem estant quan la terra es calme i la lava es refrede, no deixarem d'estar. Serà eixe el moment de refer-se, de tornar a començar, de mostrar novament tota la capacitat d'acció, atenció, impuls i compromís dels governs locals»**.

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-mostra-el-seu-suport-a-l-illa-de-la-palma/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-mostra-el-seu-suport-a-l-illa-de-la-palma/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-mostra-el-seu-suport-a-l-illa-de-la-palma/ "Linked In")
*   [](mailto:?body=https://aytosagunto.es/va/actualitat/el-ple-municipal-mostra-el-seu-suport-a-l-illa-de-la-palma/)